S. Janiš, poslanec: (2003-07-01):
Vecne k zákonu. Liberalizácia telekomunikačného trhu de jure nastala od 1. 1. 2003. Výhrady možno mať k rýchlosti rokovaní s alternatívnymi operátormi. S investovaním do infraštruktúry zo strany alternatívnych operátorov, lacnejším poskytovaním služieb a internetu to však pokrivkáva. Navrhovatelia novely argumentovali hlavne uvoľnením miestnych vedení, alebo slangovo poslednej míle a tým umožniť investovanie telekomunikačnej infraštruktúry a vytvoriť konkurenciu. Na zlepšenie konkurencie, teda aj v internete, nemá však vplyv len uvoľnením miestnych vedení, tých faktorov je oveľa viac. Miestne vedenia, vedenia od telefónu klienta po miestnu ústredňu sú najviac rozvetvené, budovať duplicitné vedenia v domoch, na sídliskách, v úradoch, je investične a vecne zbytočné, náročné a nemá zmysel. Toto však neplatí pre celú telekomunikačnú sieť. Ak by sa prenajímalo všetko, teda všetky vedenia, nielen miestne, tak potom by liberalizácia bola založená na opakovanom predaji služieb, povýšenej vždy o zisk prenajímateľa. Alebo si myslíme, že viac vedení a viac infraštruktúry na Slovensku už netreba? Budeme žiť z toho, čo tu dnes máme? Konkurenčný význam uvoľnenia miestnych vedení má najväčší význam vtedy, ak od miestnej ústredne má alternatívny operátor svoje vlastné vedenia. Rozhodnutie o investíciách pre využitie miestnych vedení je strategické rozhodnutie investora, ktorého podmienkou rozhodne nemôže byť prijatie novely. Pritom investovaniu nebránilo a aj bez novely nebráni nič, lebo najneskôr ku dňu vstupu do únie v máji 2004 budú všetky vedenia uvoľnené. Podnikateľské zámery alternatívnych operátorov, česť výnimkám, asi nerátajú s významnými príjmami z bytových klientov, lebo to nie je tak ani vo svete. Pritom argumenty o lacnom internete v domácnostiach tiež pokrivkávajú, a myslím si, že na obe nohy. Klientmi alternatívnych operátorov sa pravdepodobne stanú bonitní klienti s veľkými mesačnými platbami za telekomunikačné služby. Ďalšia téma novely je predvoľba operátora. Bude možná až plnou digitalizáciou sietí. Tá je dnes realizovaná zhruba na 85 %. Novela však túto povinnosť obmedzuje len na operátora pevnej siete, zatiaľ čo súčasne platný zákon ukladá túto povinnosť aj iným operátorom s významným vplyvom na telekomunikačnom trhu. Táto novela, tak ako je navrhnutá, je technicky ku dňu účinnosti nerealizovateľná. To vedia aj navrhovatelia, de jure platná, de facto nevykonateľná. Za nedodržanie termínov podľa novely hrozí operátorovi pevnej siete opakované udeľovania až 50-miliónových pokút, a to je vykonateľné. Dnes niet pochýb o tom, že uvoľnenie miestnych vedení bude najneskôr ku dňu vstupu do EÚ implementované, tak ako niet pochýb o tom, že v máji budeme členmi Európskej únie. Aj preto som toho názoru, venovať sa vládnemu návrhu zákona o elektronických komunikáciách, ktorý je v pripomienkovom konaní. Tento zákon zohľadňuje všetky podmienky na trhu a integruje v sebe všetky smernice a nariadenia zo strany únie, odráža princípy proporcionality, vyváženej regulácie, podporuje konkurenciu a zabezpečuje bezpečnosť a integritu sietí. Tento zákon bol pripravovaný profesionálne, základ tohto zákona tvorili profesionálni experti, všetky strany, ktorých sa dotýka, boli oslovené, a pripomienkovali a pripomienkujú ho. Aj paragrafy dnes navrhovanej poslaneckej novely budú na budúci rok v novom zákone vyzerať trocha ináč. Časový rozdiel medzi účinnosťou novely a účinnosťou vládneho návrhu od 1. 1. 2004 je malý. Dnes máme na stole novelu, v ktorej niektoré ustanovenia sú časovo nevykonateľné a niektoré ustanovenia sa budú od nového roku meniť. Ďakujem.